Vejledning til ansøgning om Task Force-forløb 2026

# Indhold

Indhold 1

1. Indledning 2

2. Forventede resultater 2

3. Om Task Force-forløbet 2

3.1 Analysefasen 3

3.2 Udviklingsfasen 3

3.3 Afslutning på forløbet 4

3.4 Task Force teamet 4

4. Kommunens forpligtelser 4

5. Målgruppe og ansøgerkreds 5

6. Kriterier for tildeling af forløb 5

7. Praktiske oplysninger 6

# Indledning

Styring og sagsbehandling af høj kvalitet er afgørende for at sikre, at børn og unge i udsatte positioner får den rette hjælp og støtte. Task Forcen tilbyder rådgivning målrettet kommunale ledere og børne- og ungerådgivere, der arbejder med myndighedssagsbehandling på området for børn og unge. Rådgivningen sætter fokus på, hvordan det går med implementeringen af barnets lov og på kvaliteten i sagsbehandlingen for eksempel ved at se på koblingen mellem kommunens strategier og den daglige drift, ved at styrke arbejdsgange og procedurer.

Et Task Force-forløb indledes med en analyse af kommunens myndighedsområde i forhold til børn, unge og familier i udsatte positioner. Analysen danner fundamentet for det efterfølgende udviklingsforløb, hvor Task Forcen løbende mødes med kommunen og giver sparring og rådgivning. Der arbejdes tæt sammen med den faglige ledelse i kombination med et fokus på inddragelse af og ejerskab hos børne- og ungerådgiverne.

Da Task Forcen er under udvikling, er der mulighed for, at kommunerne vil blive tilbudt et mere fleksibelt og skræddersyet forløb end det, der opridses nedenfor under pkt. 3.

Denne ansøgningsrunde gælder forløb med opstart i 2026 med ansøgningsfrist onsdag d. 3. december 2025.

# Forventede resultater

Kommuner, der tidligere har haft et forløb med Task Forcen, peger på, at det bidrager med:

* et fyldestgørende billede af styrker og udfordringer på det samlede myndighedsområde for børn og unge i udsatte positioner. Billedet er et godt afsæt for et fælles sprog og forståelse på tværs af politikere, ledere og børne- og ungerådgivere
* konkrete anbefalinger til, hvor indsatsen kan koncentreres i det fremadrettede arbejde med at styrke kvaliteten i sagsbehandlingen
* højere grad af ensartet sagsarbejde på tværs af medarbejdergrupper og et kvalitetsløft på sagsniveau
* mere systematik og brug af metoder i sagerne
* øget inddragelse af barn, forældre og det private og professionelle netværk omkring barnet
* forbedret journalisering
* øget grad af ensartethed og formalisering, bl.a. ved udarbejdelse af arbejdsgangsbeskrivelser mv.
* forbedret tværfagligt samarbejde
* øget brug af ledelsestilsyn.

# Om Task Force-forløbet

Et Task Force-forløb strækker sig over ca. 2 år med mulighed for et opfølgende møde ca. 6 måneder efter afslutning. Ved starten af forløbet kommer Task Forcen på besøg i kommunen og holder møde med både ledere og børne- og ungerådgivere for at præsentere, hvad et forløb konkret indebærer, og hvor alle har mulighed for stille spørgsmål.

Herefter indledes analysefasen.

## Analysefasen

Kommunens myndighedsopgaver på området børn og unge i udsatte positioner analyseres både ud fra den konkrete sagsbehandling, retningslinjerne herfor og den faglige ledelse og organisering af området.

Task Forcens analyse er bygget op omkring Social-, Bolig- og Ældreministeriets fire pejlemærker for kvalitet i sagsbehandlingen:

* Inddragelse
* Faglig udredning
* Valg af indsats
* Opfølgning

En vigtig forudsætning for, at kvaliteten udmøntes på tværs af de fire pejlemærker, er, at der er sammenhæng mellem politik, styring, faglig ledelse og praksis på sagsniveau. Derfor er der i analysen også et særligt fokus herpå. Analysen bygger samtidig på kommunens egne oplevede behov for forandring, såvel som oplevede styrker og udfordringer i arbejdet.

Herudover gennemgår Ankestyrelsen og VISO 12 af kommunens sager som sammen med interviews og skriftlige materialer fra kommunen ligeledes bidrager til analysen.

På baggrund af analysen udarbejder Task Forcen en analyserapport, der præsenterer kommunens styrker og udfordringer samt kommer med anbefalinger til, hvad kommunen med fordel kan sætte fokus på i den fremadrettede udvikling af området.

I løbet af analysefasen afholdes en workshop om kvalitet i sagsbehandlingen med børne- og ungerådgiverne og ledere, hvor der fokuseres på forståelse af kvalitet i de forskellige sagsskridt, og hvordan kommunen kan arbejde videre hermed. Der følges op på det konkrete arbejde med at sikre ensartethed og kvalitet i de enkelte sagsskridt med en workshop for børne- og ungerådgivere og ledere om arbejdsgangsbeskrivelser.

## Udviklingsfasen

På baggrund af analysens anbefalinger udarbejder kommunen med sparring fra Task Forcen en udviklingsplan, der danner rammen for det kommende udviklingsarbejde. En udviklingsplan skal indeholde en beskrivelse af de mål og resultater, som kommunen forventer at opnå i udviklingsforløbet. Planen omfatter også udviklingsaktiviteter som fx kompetenceudvikling samt kvalificering af sagsgange, arbejdsgangsbeskrivelser og styringsdokumenter.

Task Forcen forpligter sig til at støtte kommunen i den fortsatte udvikling, gennemførelse og opfølgning på udviklingsplanen og de aktiviteter, der er beskrevet heri. Det er Task Forcens rolle at give sparring og rådgivning på udviklingsplanen og de planlagte aktiviteter samt følge op på, om aktiviteterne gennemføres, og de ønskede mål nås. Dette gøres bl.a. med udgangspunkt i resultater fra kommunens eget udførte ledelsestilsyn. Der gives løbende sparring på de enkelte aktiviteter, prioriteringer, mål, herunder sparring på udarbejdede produkter, ledelsestilsyn, procesplaner mv. Hertil kommer, at Task Forcen bidrager til at sikre, at der sker kompetenceudvikling eventuelt i form af workshops.

Der afholdes statusmøde mellem kommunen og Task Forcen hver 8. uge, hvor kommunen får mulighed for at få sparring på konkrete dokumenter som fx arbejdsgangsbeskrivelser, koncepter for ledelsestilsyn og ledelsesinformation. Ved hvert andet statusmøde fokuseres på kvalitet i sagsbehandlingen via konkret gennemgang af udvalgte sager fra kommunen. Task Forcen vil igennem hele forløbet have fokus på inddragelse og involvering af børne- og ungerådgiverne blandt andet via workshops og statusmøder.

## Afslutning på forløbet

Udviklingsforløbet afsluttes med en afsluttende rapport, Task Forcens vurdering af udviklingen i kvaliteten i sagsbehandlingen gennem forløbet. Der er som nævnt desuden mulighed for at afholde et opfølgende møde ca. 6-8 måneder efter afslutning af Task Force-forløbet, hvor der følges op på kommunens arbejde med at sikre kvalitet i sagsbehandlingen.

## Task Force teamet

Et Task Force team består af medarbejdere fra Social- og Boligstyrelsen og Ankestyrelsen.

* Fra Social- og Boligstyrelsen bidrager konsulenter fra VISO. VISO er Social- og Boligstyrelsens nationale videns- og specialrådgivningsorganisation. I Task Forcen bidrager VISO blandt andet med et socialfagligt blik på kvalitet i sagsbehandlingen, for eksempel om inddragelse af barnet og netværket eller metodestringens i det konkrete sagsarbejde.
* Fra Social- og Boligstyrelsen bidrager også konsulenter fra Børn, Unge og Familier med viden og erfaringer om for eksempel ICS-metoden, faglig ledelse og styring, strategier for kompetenceudvikling og uddannelse af medarbejdere på det specialiserede børneområde.
* Fra Ankestyrelsen bidrager jurister og konsulenter til, at Task Forcens vurderinger og anbefalinger sker med blik for den relevante lovgivning.

# Kommunens forpligtelser

Som kommune er I ansvarlige for at stille de nødvendige ressourcer til rådighed. Det betyder, at kommunen forpligter sig til at afsætte ressourcer til:

* Løbende dialog og koordination med Task Forcen
* At indsamle og fremsende materiale og sager til analyserapporten
* At deltage i kursus om systematik i sagsbehandlingen
* At deltage i workshops
* At udarbejde og arbejde efter en udviklingsplan
* At fremsende status på udviklingsplanen forud for statusmøder med Task Forcen
* At indgå i samarbejde om udarbejdelse/kvalitetssikring af ledelsestilsyn, udføre ledelsestilsyn samt fremsende dele heraf efter nærmere aftale
* At afrapportere til byrådet/kommunalbestyrelsen minimum 2 gange årligt.

# Målgruppe og ansøgerkreds

Målgruppen for Task Forcen er kommunale forvaltninger med ansvar for området børn og unge i udsatte positioner. Task Forcen har fokus på den kommunale sagsbehandling og kan derfor alene søges af kommunale myndighedsafdelinger.

# Kriterier for tildeling af forløb

Kommunernes ansøgning til Task Forcen bliver vurderet i forhold til motivation, behov, parathed og øvrige aktiviteter på området i den enkelte kommune. Det vil sige, at der i vurderingen af ansøgningen bliver lagt vægt på følgende:

1. Kommunens motivation for samarbejdet: I ansøgningsskemaet skal kommunen beskrive deres nuværende praksis og de områder, den ønsker at udvikle i forhold til at sikre kvaliteten i sagsbehandlingen. Derefter skal det beskrives, hvordan kommunen vurderer, at Task Forcens analyse- og udviklingsarbejde kan bidrage til at imødekomme dette. Kommuner, der har et stærkt fokus på den konkrete sagsbehandling, vil blive prioriteret.
2. Kommunens parathed til at indgå i et udviklingsarbejde: Kommunen skal beskrive, hvorfor det politiske niveau, ledelsen og medarbejderne er parate til at indgå i et Task Force-forløb. Kommuner, hvor både politikere, ledere og medarbejdere har været informeret og involveret i beslutningen, vil blive prioriteret.
3. Kommunens øvrige aktiviteter på området: Kommunen skal beskrive, hvilke udviklingstiltag i relation til myndighedsområdet, der allerede er påbegyndt i kommunen, og hvordan Task Force-forløbet kan ses i sammenhæng med disse. Prioriteringen af kommunerne sker ud fra en vurdering af, i hvor høj grad kommunen kan redegøre for en robust organisation. Kommuner, der er i gang med en større omlægning af området, vil ikke blive prioriteret.
4. Kommuner, der ikke tidligere har samarbejdet med Task Forcen, vil blive prioriteret frem for kommuner, der tidligere har indgået i et Task Force-forløb.
5. Kommuner, hvor Task Forcen vurderer, at et forløb vil kunne bidrage til den største forskel, vil blive prioriteret. Dette vurderes ud fra et samlet billede på baggrund af kommunens ansøgning, bilag og øvrige informationer om kommunen, herunder data fra Børnesagsbarometeret.

Som led i ansøgningen skal følgende 3 minimumskriterier være opfyldt:

1. Kommunen skal forud for ansøgningen afholde et indledende møde med Task Forcen. Formålet med mødet er, at direktøren og ledergruppen har forståelse for, hvad samarbejdet med Task Forcen indebærer, og hvilke krav der stilles til kommunen i forbindelse med forløbet. Samtidig giver det Task Forcen mulighed for at få et første indtryk af kommunens styrker og udfordringer på området. Interesserede kommuner anbefales at tage kontakt til Task Forcen via [taskforce@sbst.dk](mailto:taskforce@socialstyrelsen.dk) med blik på at aftale et afklaringsmøde.
2. At kommunen i ansøgningen kan godtgøre, at der er politisk og ledelsesmæssig opbakning til forløbet i form af et referat fra et udvalgs- eller byrådsmøde.
3. At kommunen ved direktørunderskrift på ansøgningen har forpligtet sig til at afsætte de nødvendige ressourcer til gennemførsel af forløbet.

# Praktiske oplysninger

**Ansøgningsfristen er d. 3. december 2025.**

Opstartstidspunktet for forløbet sker inden for rammerne af Task Forcens årshjul. Ved ansøgningen kan I angive et foretrukket opstartstidspunkt. Det er Task Forcen, der beslutter endeligt opstartstidspunkt.

Ansøgningsskema kan downloades på Social- og Boligstyrelsens hjemmeside.

Ansøgningsskema udfyldes og fremsendes elektronisk sammen med relevante bilag til Task Forcen på følgende e-mail: [taskforce@sbst.dk](mailto:taskforce@sbst.dk) Eventuelle spørgsmål vedr. ansøgning kan rettes til Task Force Sekretariatet i Social- og Boligstyrelsen på mail til [taskforce@sbst.dk](mailto:taskforce@sbst.dk) eller til projektleder Louise Austeen Leth på telefonnummer 50 81 09 55.

Social- og Boligstyrelsen forbeholder sig retten til at bede om uddybende oplysninger til ansøgningen efter ansøgningsfristens udløb.

Ansøgerne kan forvente svar på ansøgningen i uge 51.